โอกาส อีคอมเมิร์ซ
ปีนี้เศรษฐกิจยังไม่ค่อยดี หรือถ้าพูดให้ถูกก็คือ ยังฟื้นตัวได้ไม่เร็วทันใจพอ หลายคนยังมองไม่ค่อยเห็นลู่ทางทำมาค้าขาย หรืออาจยังไม่กล้าลงทุนลงแรงมากนักในช่วงนี้ แต่ถึงอย่างนั้น ก็ใช่ว่าโอกาสใหม่ๆ จะไม่มีเอาเสียเลย
25 พ.ค. 2558

ปีนี้เศรษฐกิจยังไม่ค่อยดี หรือถ้าพูดให้ถูกก็คือ ยังฟื้นตัวได้ไม่เร็วทันใจพอ หลายคนยังมองไม่ค่อยเห็นลู่ทางทำมาค้าขาย หรืออาจยังไม่กล้าลงทุนลงแรงมากนักในช่วงนี้ แต่ถึงอย่างนั้น ก็ใช่ว่าโอกาสใหม่ๆ จะไม่มีเอาเสียเลย 
ในแวดวงเทคโนโลยีจะพอเห็นได้ว่าปี 2558 นี้ มีความเคลื่อนไหวใหม่ๆ ของธุรกิจด้านอีคอมเมิร์ซ และธุรกิจที่เกี่ยวกับนวัตกรรมใหม่ๆ ในประเทศไทยเราอยู่พอสมควร เช่น Omise (โอมิเซ) ผู้ให้บริการระบบชำระเงินระหว่างร้านค้า (Payment Gateway) ซึ่งมีฐานอยู่ในประเทศไทย และเพิ่งระดมทุนไปได้ 2.6 ล้านเหรียญสหรัฐ หรือเกือบ 85 ล้านบาท เพื่อขยายธุรกิจไปยังประเทศอื่นในเอเชีย
หรือก่อนหน้านี้ก็มี Alibaba (อาลีบาบา) ยักษ์ใหญ่ด้านอีคอมเมิร์ซจากจีน ที่เข้ามารุกตลาด B2B หรือบิซิเนสทูบิซิเนส โดยร่วมมือกับบริษัท เรดดี้แพลนเน็ต แต่งตั้งให้เป็นรีเซลเลอร์อย่างเป็นทางการในไทย
ที่จริง อาลีบาบาเข้ามาในไทยได้สักพักใหญ่แล้ว แต่ยังขาดการทำตลาดอย่างเป็นเรื่องเป็นราว โดยเฉพาะการเข้าไปถึงกลุ่มเอสเอ็มอีที่มีของซื้อของขาย แต่ยังขาดการทำความเข้าใจที่จะลงไปเล่นในกลุ่มอีคอมเมิร์ซ อาลีบาบาเลยต้องหาพันธมิตรเข้ามาช่วยทำตลาดเพื่อขายการสมัครสมาชิกและการทำเทรนนิ่ง โดยหวังเจาะตลาดเอสเอ็มอีที่มีอยู่กว่า 2.7 ล้านราย ในบ้านเราโดยเฉพาะ 
ถ้าดูผลสำรวจของบริษัทที่ปรึกษาดังๆ หลายรายจะเห็นตรงกันว่า ตลาดอีคอมเมิร์ซในไทยยังไปได้อีกไกล เช่น รายงานของ เอ ที เคียร์เน่ย์ พบว่า ตลาดค้าปลีกออนไลน์ในประเทศไทยยังมีศักยภาพที่จะเติบโตได้ถึง 1.2-1.5 หมื่นล้านเหรียญสหรัฐ จากปัจจุบันที่ยังมีขนาดไม่ถึง 1,000 ล้านเหรียญสหรัฐ 
นี่เป็นแค่ตัวอย่างส่วนหนึ่งที่สะท้อนว่า ตลาดอีคอมเมิร์ซในไทยยังมีโอกาสอยู่มากในหลายด้าน ตั้งแต่คนอยากขายของเล็กๆ น้อยๆ เอสเอ็มอีที่ต้องการขยายตลาดออกไปต่างประเทศ ไปจนถึงสตาร์ทอัพในกลุ่มเทคโนโลยี และเทคโนโลยีการเงิน (Fintech) ซึ่งอย่างหลังนี่กำลังฮอตมากในต่างประเทศ เพราะเป็นธุรกิจที่ทำเงินมหาศาล มีสตาร์ทอัพหลายรายเข้าไปแย่งส่วนแบ่งของธนาคารในโลกอีคอมเมิร์ซได้สำเร็จ หรือบางรายก็ร่วมมือกับธนาคาร พัฒนาระบบชำระเงินหรือแอพพลิเคชั่น บนสมาร์ทโฟนด้วยกัน 
นวัตกรรมทำเงินได้เสมอ จะค้าขายยุคนี้ก็ยิ่งต้องพึ่งนวัตกรรมและใช้เทคโนโลยีให้เป็น เพื่อเข้าถึงโอกาสที่มีอยู่ตลอดค่ะ